Τόνι Σαβέβσκι

Ο **Τόνι Σαβέβσκι** (· γεννήθηκε 14 Ιουνίου 1963) είναι Βορειομακεδόνας πρώην ποδοσφαιριστής που αγωνιζόταν στη θέση του μέσου. Θεωρείται ένας από τους κορυφαίους ξένους ποδοσφαιριστές που έχουν αγωνιστεί στο ελληνικό ποδόσφαιρο.

## Σταδιοδρομία ως ποδοσφαιριστής
Γεννήθηκε το 1963 στη Μπίτολα της ΣΟΔ της Γιουγκοσλαβίας (στο τότε γιουγκοσλαβικό κρατίδιο της ΣΔ της Μακεδονίας, τη σημερινή Βόρεια Μακεδονία). Ξεκίνησε την καριέρα του στην τοπική ομάδα της πόλης του, την Πέλιστερ Μπιτόλα και σε ηλικία 17 ετών μεταγράφηκε στην Βαρντάρ Σκοπίων η οποία αγωνιζόταν στην πρώτη κατηγορία του Γιουγκοσλαβικού πρωταθλήματος. Με την Βαρντάρ κατέκτησε το πρωτάθλημα Γιουγκοσλαβίας το 1987  ενώ ενάμισι περίπου χρόνο μετά, τον Δεκέμβρη του 1988 πήρε μεταγραφή στην ΑΕΚ. Στην ΑΕΚ παρέμεινε μέχρι το 2001 οπότε και σταμάτησε την ποδοσφαιρική του καριέρα. Έχει συνδέσει το όνομά του με την χρυσή περίοδο της ιστορίας της ΑΕΚ, με την οποία κατέκτησε συνολικά 4 πρωταθλήματα,3 κύπελλα, 1 Λιγκ καπ και δύο Σούπερ Καπ. Ο Σαβέβσκι ήταν από τους σημαντικότερους συντελεστές των επιτυχιών αυτής της περιόδου.

Συνολικά έχει αγωνιστεί σε 181 αγώνες στην Βαρντάρ Σκοπίων πετυχαίνοντας 10 γκολ, και σε 357 αγώνες στην ΑΕΚ πετυχαίνοντας συνολικά 52 γκολ. Μάλιστα είναι ο τρίτος κατά σειρά ξένος ποδοσφαιριστής σε συμμετοχές στο ελληνικό πρωτάθλημα μετά τους Κριστόφ Βαζέχα και Πρέντραγκ Τζόρτζεβιτς. Συνολικά στην καριέρα του στους δύο συλλόγους έπαιξε σε 537 αγώνες και σημείωσε 62 γκολ. Αγωνίστηκε επίσης στην εθνική ομάδα της Γιουγκοσλαβίας σε δύο αγώνες (Ολυμπιάδα 1988 στην Σεούλ) και στην εθνική ομάδα της Πρώην Γιουγκοσλαβικής Δημοκρατίας της Μακεδονίας (η σημερινή Εθνική Βόρειας Μακεδονίας) σε εννέα αγώνες.

## Τίτλοι ως ποδοσφαιριστής
Ο Σαβέβσκι έχει κατακτήσει στο διάστημα που αγωνιζόταν ως ποδοσφαιριστής 5 πρωταθλήματα, 3 κύπελλα, 2 Σουπερ Καπ και 1 Λιγκ Καπ. Αναλυτικά:

**Βαρντάρ**
*1 Πρωτάθλημα Γιουγκοσλαβίας (1987) 

**ΑΕΚ**
*4 Πρωταθλήματα Ελλάδας (1989, 1992, 1993, 1994)
*3 Κύπελλα Ελλάδας (1996, 1997, 2000)
*1 Λιγκ Καπ Ελλάδας (1990)
*2 Σούπερ Καπ Ελλάδας (1989 ,1996)

## Σταδιοδρομία ως προπονητής
Ο Τόνι Σαβέβσκι ξεκίνησε την καριέρα του ως προπονητής αμέσως μετά την λήξη της ποδοσφαιρικής του καριέρας, τον Ιανουάριο του 2001, όταν διαδέχτηκε στον πάγκο της ΑΕΚ τον Γιάννη Παθιακάκη. Την επόμενη χρονιά ανέλαβε προπονητής του Απόλλωνα Λεμεσού όπου παρέμεινε μία χρονιά και στην συνέχεια ανέλαβε προπονητής στην Ομόνοια Λευκωσίας με την οποία κατέκτησε το πρωτάθλημα Κύπρου το 2003. Από το 2004 ανέλαβε τεχνικός διευθυντής της ομάδας νέων της ΑΕΚ μέχρι το 2012. Το 2012 ανέλαβε ξανά προπονητής στην Ομόνοια Λευκωσίας, μέχρι τον Δεκέμβρη του 2013 όταν και παραιτήθηκε.

## Παραπομπές


## Εξωτερικοί σύνδεσμοι
* 
* 

Κατηγορία:Γιουγκοσλάβοι ποδοσφαιριστές
Κατηγορία:Προπονητές ποδοσφαίρου Απόλλων Λεμεσού
Κατηγορία:Προπονητές ποδοσφαίρου Ομόνοιας Λευκωσίας
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Προπονητές ποδοσφαίρου Αθλητικής Ένωσης Κωνσταντινουπόλεως
Κατηγορία:Βορειομακεδόνες προπονητές ποδοσφαίρου
Κατηγορία:Μέσοι ποδοσφαιριστές
Κατηγορία:Ποδοσφαιριστές ΦΚ Πέλιστερ
Κατηγορία:Ποδοσφαιριστές Εθνικής Βόρειας Μακεδονίας
Κατηγορία:Ποδοσφαιριστές Εθνικής Γιουγκοσλαβίας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές ΦΚ Βάρνταρ
Κατηγορία:Βορειομακεδόνες ποδοσφαιριστές
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές που έχουν αγωνιστεί σε δύο εθνικές ομάδες ανδρών ή περισσότερες